E L Ő T E R J E S Z T É S
a Zalacsányi Közös Önkormányzati Hivatalt fenntartó Képviselő-testületek 2026. szeptember 23-i együttes ülésére

Tárgy: A Zalacsányi Közös Önkormányzati Hivatal létszámának és feladatellátásának felülvizsgálata, a hivatal átszervezése létszámcsökkentéssel és a Zalacsányi Közös Önkormányzati Hivatalt létrehozó megállapodás és a Hivatal Szervezeti és Működési Szabályzatának módosítása 2027. január 1. napjától
Előterjesztő: Nagy Lászlóné, Zalacsány község polgármestere
Az előterjesztést készítette: dr. Prótár Henrietta jegyző

Tisztelt Képviselő-testületek!
A Zalacsányi Közös Önkormányzati Hivalt Zalacsány, Ligetfalva, Nemesbük és Zalaköveskút községek önkormányzatai tartják fenn. A Hivatal székhelye Zalacsányban található, Nemesbükön állandó kirendeltség működik.
A hatályos megállapodás szerint a Hivatal szakmai létszáma 8 fő: 1 fő jegyző és 7 fő köztisztviselő, ebből a Zalacsányi székhelyen 5 fő, a Nemesbüki Kirendeltségen 2 fő dolgozik. A hatályos SZMSZ az Igazgatási és Hatósági Csoportban 5, a Pénzügyi Csoportban 2 álláshelyet határoz meg.
Nemesbük Község és Zalaköveskút Község polgármesterei kezdeményezték a Hivatal 2027. január 1. napjától alkalmazandó létszámának és feladatellátásának felülvizsgálatát. A kezdeményezés indoka , hogy a Hivatal feladatellátása hosszabb ideje a megállapodásban rögzített teljes létszámnál alacsonyabb tényleges létszámmal, osztott munkakörök alkalmazásával is működik, miközben a fenntartó önkormányzatok hozzájárulási kötelezettsége jelentős terhet jelent. Az ügyfeleket kiszolgáló 1 fő igazgatási-adóügyi ügyintéző mellé további 1 fő igazgatási-pénzügyi feladatokat ellátó ügyintéző jelenléte szükséges a kirendeltségen, amely a tavalyi év folyamán már jól működött.
Nemesbük Község Önkormányzatának 2026. évi hozzájárulása 15 828 730 Ft, Zalaköveskút Község Önkormányzatának hozzájárulása 2 404 092 Ft. A jelenlegi finanszírozási teher különösen Nemesbük esetében olyan mértékű, amelynek további növekedése a kötelező önkormányzati feladatok finanszírozását is veszélyeztetheti.
A javaslat szerint 2027. január 1. napjától a Hivatal engedélyezett szakmai létszáma 8 főről 7 főre csökkenne: 1 fő jegyző és 6 fő köztisztviselő. A 6 fő köztisztviselőből 3 fő a Zalacsányi székhelyen, 3 fő a Nemesbüki Kirendeltségen végezne munkát. A szakmai feladatmegosztás szerint mindkét feladatellátási helyen feladatellátási helyenként 1 fő pénzügyi ügyintéző, 1 fő adóügyi ügyintéző (osztott munkakörben, hatósági, ügykezelési feladatokat is ellátva) és 1 fő igazgatási ügyintéző (osztott munkakörben, pénzügyi, munkaügyi és ügykezelési feladatokat is ellátva) dolgozna a jelenleg is működő feladatellátásnak megfelelően. Az Igazgatási és Hatósági Csoport álláshelyeinek száma 5-ről 4-re csökkenne, a Pénzügyi Csoport 2 álláshelye változatlan maradna.
A létszámcsökkentéssel egyidejűleg az igazgatási feladatok munkamegosztása is módosulna. A Nemesbüki Kirendeltségen foglalkoztatott igazgatási ügyintéző munkaidejének 50%-ában a Nemesbüki Kirendeltséghez tartozó települések, 50%-ában pedig a Zalacsányi székhelyhez tartozó települések igazgatási feladatait látná el a jegyző által meghatározott munkamegosztás szerint. Ennek megfelelően ezen igazgatási ügyintéző személyi juttatásának és az ahhoz kapcsolódó munkáltatói közterheknek 50%-át Zalacsány Község Önkormányzata viselné. Ez a költségrész kizárólag Zalacsányt terheli, arra a székhely egyéb kiadásaira alkalmazott Zalacsány–Ligetfalva 90–10%-os megosztási arány nem alkalmazandó. Az ügyintéző személyi juttatásának és munkáltatói közterheinek fennmaradó 50%-a a Nemesbüki Kirendeltség költsége, amelyet Nemesbük és Zalaköveskút a megállapodás szerinti 90–10%-os arányban visel.
A 2026. évi költségvetési adatokkal, változatlan illetményszintekkel modellezve a megszüntetendő zalacsányi álláshely 500 000 Ft/hó illetményével számolva éves szinten 6 000 000 Ft bér- és 780 000 Ft szociális hozzájárulási adó megtakarítást jelent, továbbá 1 fő cafeteria-juttatása és annak közterhe is kikerül. Ugyanakkor Zalacsány terhére kerül a Nemesbüki Kirendeltségen foglalkoztatott igazgatási ügyintéző személyi juttatásának 50%-a, amely a 2026. évi illetményszinttel számolva 395 500 Ft/hó, éves szinten 4 746 000 Ft, valamint az ehhez kapcsolódó 616 980 Ft szociális hozzájárulási adó, ez az összeg Nemesbük esetében megtakarításként jelentkezik. A jelenlegi adatokkal számított nettó éves megtakarítás Zalacsány esetében 1 675 135 Ft.
A változás a Hivatal működési színvonalának vagy az ügyfélfogadásnak a csökkentését nem célozza. A cél a tényleges munkaszervezéshez igazodó létszám kialakítása, a rendelkezésre álló személyi erőforrások hatékonyabb kihasználása és a fenntartói terhek mérséklése.
A hatályos megállapodás alapján a Hivatal bevételeiről, kiadásairól és engedélyezett létszámáról a fenntartó önkormányzatok képviselő-testületei együttes ülésen döntenek. A létszámváltozás miatt szükséges a közös hivatalt létrehozó megállapodás és az SZMSZ módosítása, továbbá azok 2027. január 1. napjától hatályos egységes szerkezetbe foglalása.
Kérem a Tisztelt Képviselő-testületeket, hogy a  Zalacsányi Közös Önkormányzati Hivatal létszámának és feladatellátásának felülvizsgálatára irányuló átszervezést és létszámcsökkentést, a mellékelt megállapodás-módosítást, az egységes szerkezetű megállapodást, az SZMSZ módosítását és a 2027. január 1. napjától hatályos egységes szerkezetű SZMSZ-t elfogadni szíveskedjenek. A döntés meghozatalához minősített többség szükséges.
Határozati javaslat
……………………….község Önkormányzata Képviselő-testülete a Zalacsányi Közös Önkormányzati Hivatal létszámának és feladatellátásának felülvizsgálatára irányuló kezdeményezést és előterjesztést megtárgyalta, az átszervezés és 1 fő létszámcsökkentés elfogadása mellett döntött:                              
1. A Képviselő-testület a Zalacsányi Közös Önkormányzati Hivatal létrehozásáról szóló megállapodás 2027. január 1. napjával történő módosítását az 1. melléklet szerint elfogadja.
2. A Képviselő-testület a Zalacsányi Közös Önkormányzati Hivatal létrehozásáról szóló, 2027. január 1. napjától hatályos egységes szerkezetű megállapodást a 2. melléklet szerint elfogadja.
3. A Képviselő-testület a Zalacsányi Közös Önkormányzati Hivatal Szervezeti és Működési Szabályzatának 2027. január 1. napjával történő módosítását a 3. melléklet szerint elfogadja.
4. A Képviselő-testület a Zalacsányi Közös Önkormányzati Hivatal 2027. január 1. napjától hatályos, egységes szerkezetű Szervezeti és Működési Szabályzatát a 4. melléklet szerint elfogadja.
5. A Képviselő-testület felhatalmazza a polgármestert a megállapodás módosításának, az egységes szerkezetű megállapodásnak, valamint a Szervezeti és Működési Szabályzat módosítás és az  egységes szerkezetű Szervezeti és Működési Szabályzat aláírására.
6. A Képviselő-testületek utasítják a jegyzőt, hogy a jelen határozat szerinti átszervezés és létszámcsökkentés végrehajtásáról gondoskodjon.
Határidő: 2026. december 31.
Felelős: 1-5 pont vonatkozásában polgármesterek, 6. pont vonatkozásában dr. Prótár Heniretta jegyző

Zalacsány, 2026. szeptember 16.
Nagy Lászlóné
Zalacsány község polgármestere
